Nariadenie Komisie (EHS) č. 2123/89
zo 14. júla 1989
ustanovujúce zoznam reprezentatívnych trhov s bravčovým mäsom v spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [1], naposledy zmenené a doplnené nariadením (EHS) č. 1249/89 [2], a najmä na jeho článok 4 ods. 6,
keďže podľa článku 4 ods. 2 nariadenia (EHS) č. 2759/75 sa trhová cena spoločenstva zabitých ošípaných stanovuje na základe cien zaznamenaných na reprezentatívnych trhoch;
keďže na to, aby bolo možné toto ustanovenie použiť, sa musí zostaviť zoznam reprezentatívnych trhov; keďže na stanovenie ceny jatočných tiel ošípaných sa musia brať do úvahy ceny priamo zistené na trhoch alebo na bitúnkoch, ako aj ceny zaznamenané v strediskách cenového monitoringu, pričom ich celok vytvára v každom členskom štáte reprezentatívny trh;
keďže v Nemecku, Dánsku, Francúzsku, Grécku, Holandsku a Spojenom kráľovstve ceny, ktoré platia verejné alebo súkromné bitúnky, zaznamenáva pre rôzne oblasti jedno alebo viacero stredísk cenového monitoringu; keďže v Taliansku, Írsku a Luxembursku sa ceny zaznamenávajú priamo na najvýznamnejších miestach predaja, kým v Belgicku a Španielsku sa ceny stanovujú ako priemer cien zaznamenaných na jednej strane na trhoch a na bitúnkoch a na druhej strane v strediskách cenového monitoringu;
keďže účelom tohto nariadenia je nahradiť zoznam ustanovený nariadením Rady (EHS) č. 43/81 z 1. januára 1981, ktorým sa ustanovuje zoznam reprezentatívnych trhov pre bravčové mäso v spoločenstve [3], naposledy zmeneným a doplneným nariadením (EHS) č. 3553/88 [4];
keďže opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
Reprezentatívne trhy v znení článku 4 ods. 2 nariadenia (EHS) č. 2759/75 sú trhy uvedené v prílohe k tomuto nariadeniu.
Článok 2
Odkazy na nariadenie (EHS) č. 43/81 sa považujú za odkazy na toto nariadenie.
Článok 3
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Bude sa uplatňovať od 1. júla 1989.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. júla 1989